আর্সেনাল ব্যর্থ, চ্যাম্পিয়ন্স লিগ ফাইনালে ইন্টার-পিএসজি

ওয়েব ডেস্ক: পারল না আর্সেনাল। উয়েফা চ্যাম্পিয়ন্স লিগের (UEFA Champions League) ফাইনালে ইন্টার মিলানের (Inter Milan) মুখোমুখি হল প্যারিস সাঁ জারমাঁ (Paris Saint Germain)। আগামী ৩১ মে (ভারতীয় সময়ানুযায়ী ১ জুন) মিউনিখের আলিয়াঞ্জ এরিনায় দুই দলের লড়াইয়ের পর জানা যাবে, এই মরসুমের ইউরোপ সেরা দল কারা।

বার্সেলোনাকে দুই পর্ব মিলিয়ে ৭-৬ হারিয়ে মঙ্গলবার ফাইনালে উঠেছিল ইন্টার। পরের দিন আর্সেনালকে দুই পর্ব মিলিয়ে ৩-১ হারিয়ে ফাইনালে গেল পিএসজি (PSG)। প্রথম লেগে গানারদের ঘরের মাঠে ১-০ জিতেছিল প্যারিসের ক্লাব। তাই পার্ক দে প্রিন্সেস-এ শুরু থেকেই আক্রমণের ঝড় তোলে মিকেল আর্তেতার (Mikel Arteta) দল।

আরও পড়ুন: ধোনির ছয়েই প্লে-অফের স্বপ্নভঙ্গ কলকাতার

কিন্তু খেলার গতির বিপরীতে গোল ঢুকিয়ে দেয় পিএসজি। বক্সের বাইরে থেকে গোলার মতো শটে জাল কাঁপিয়ে দেন ফাবিয়ান রুইজ। আর্সেনাল বহু আক্রমণ করেছে, কিন্তু গোল আসছিল না। তার প্রধান কারণ প্যারিসের গোলকিপার জিয়ানলুইজি ডোনারুমা। একের পর এক অবিশ্বাস্য সেভ করলেন তিনি।

দ্বিতীয়ার্ধে ফের গোল করে পিএসজি। ৭২ মিনিটে ২-০ করেন আশরাফ হাকিমি। খেলা অতিরিক্ত সময়ে গড়াতে হলে আর্সেনালকে তিন গোল করতে হত। কিন্তু গোল হল মাত্র একটা। ৭৬ মিনিটে ব্যবধান কমান বুকায়ো সাকা। কিন্তু তার কয়েক মুহূর্ত পরেই অতি সহজ সুযোগ অবিশ্বাস্যভাবে হাতছাড়া করেন। সে সময় ওই গোল হলে পিএসজি আরও চাপে পড়ত।

গোটা মরসুম ভালো ফুটবল খেলেও ট্রফিহীন থেকে গেল আর্তেতার দল। প্রিমিয়ার লিগ, এফএ কাপ, কারাবায়ো কাপ আগেই হাতছাড়া হয়েছে। ট্রফি জেতার শেষ সুযোগ ছিল এই চ্যাম্পিয়ন্স লিগ, সেটাও হাতছাড়া হল। আগামী মরসুমে আবার নতুন উদ্যম নিয়ে শুরু করতে হবে।